
Mensahe

Tanggapin ninyo ang aking pagbati sa inyong tagumpay sa araw na ito. Kayo ay
magtatapos sa isang mahalagang yugto ng inyong buhay bilang isang mag-aaral. Ang
inyong pagtatapos sa elementarya o high school ay tagumpay ng buong pamilya, lalo’t
higit ng inyong mga magulang na nagpagod sa araw-araw upang kayo ay matuto. Ang
pagtatapos na ito ay simbolo ng isang magandang bunga ng inyong pagsumikap sa
paglaban sa kahirapan ng buhay. Tanggapin ninyo ang aking pagpugay. Kayo ay
nagwagi.

Kung inyong napansin, ang edukasyon dito sa ating lungsod ay sektor na
pinagtuunan ko ng suporta at pansin simula nang ako ay nanungkulan sa bayan natin.
Ito ay dahil naniniwala ako na ang pamumuhunan sa sektor na ito ang siyang
maghahatid sa ating buong bayan sa maunlad na kinabukasan. Ang magandang buhay
ay sa edukasyon pinapanday. Ito ang dahilan kung bakit ibinuhos ko ang lahat ng
aking makakaya upang suportahan ang ating mga paaralan. Hanggang sa inyong
pagtatapos ngayong araw, wala kayong binayaran sapagka’t kahit ang inyong mga suot
na toga ay libre. Sa pamamagitan ng aking pakikipag-ugnayan sa Department of
Education, nagkaroon ng sapat na pondo para matustusan ang mga gastusing ito
tuwing pagsapit ng gradwasyon. Sadyang walang dahilan ang bawat bata ng lungsod na
lumaking mangmang.

Nawa ang tagumpay ninyo ngayong araw ay simula lamang ng marami pang
tagumpay sa inyong buhay. Nawa ay hindi kayo tumigil sa pag-angkin ng inyong mga
pangarap at adhikain sa buhay.

Mabuhay kayo! At mabuhay ang ating lungsod!

